देहदान ऐसी प्रक्रिया है जिस में इंसान अपनी मृत्यु के बाद अपने अंगों का दान कर के किसी दूसरे शख्स की जिंदगी बचा सकता है. वे व्यक्ति जो यह समझते हैं कि मृत्यु के बाद उन की देह किसी के काम आए तो वे अपना पंजीकरण किसी भी मैडिकल शिक्षण संस्थान के एनाटोमी विभाग में करवा सकते हैं. इस के लिए हर मैडिकल संस्थान में एक सहमति फार्म निशुल्क उपलब्ध होता है. अंग रिट्रीवल बैंकिंग संगठन यानी ओआरबीओ मैडिकल साइंसेज के अखिल भारतीय आयुर्विज्ञान संस्थान यानी एम्स, नई दिल्ली में स्थित है. इस संगठन का संबंध अस्पतालों, संगठनों के साथ रहता है. यह अंगदाता और बीमार रोगियों की प्रतीक्षा सूची रखता है. आप यहां से भी देहदान के लिए फार्म ले सकते हैं. इस फार्म पर 2 गवाहों के हस्ताक्षर होने जरूरी होते हैं. आप भले ही किसी भी धर्म या जाति के हों, अपने दिल, फेफड़े, जिगर, गुर्दा, हड्डियां व त्वचा आदि का दान कर सकते हैं.